YouTube Creator Awards

De **YouTube Creator Awards**, in de volksmound vôoroal gekend als **YouTube Play Buttons** of **YouTube Plaques**, zyn e reekse van pryzn (awards) van 't Amerikoansche video-platform YouTube die bedoeld zyn oem nunder mêest populoaire kanoaln te viêrn en in de blommetjes te zettn. Ze zyn gebaseerd ip 't antoal abonnees (subscribers) van e kanoal, moa wordn hêlegans noar eigen goeddunk'n van YouTube uutgedêeld. Ieder kanoal wudt êest gereviewd vôordat er e prys wudt uutgereikt, vo zeker te zyn da 't kanoal de richtlynen van de gemêenschap (community guidelines) van YouTube strikt volgt. YouTube behoudt zyn eigen 't recht oem te weigeren van a Creator Award of te geevn, wuk dan ze byvôorbeeld ahl gëdaan hèn vo kanoaln die extreme horror of extremistische politieke content toogn.

## Pryzn (Awards)
On e YouTube-kanoal e bepoalde mylpoale (milestone) bereikt en verkiesboar wudt g'acht voor e YouTube Creator Reward, krygen ze e redelik platte trofee in e metoaln omhulsel met e YouTube play-knop-symbool d'rin verwerkt. De trofeeën zyn van verschillige groottes: iddere knop en plakkette wudt progressief grodder noarmate dat 't antoal abonnees van 't kanoal stiygt. De Gold Creator Award wierd g'ïntroduceerd ip VidCon 2012, tegoare met de Silver Creator Award ip VidCon 2013, en de Diamond Creator Award ip VidCon 2015. De Creator Awards wordn gemakt deur 't bedryf Society Awards uut New York.

Vôor moarte 2021 aht YouTube nog drie extra vôordeelniveaus (benefit levels). Dizze kwoamn nie in anmerkienge vo fysieke Creator Rewards, moar ze boodn wèl e poar preliminaire vôordêeln:
* **Graphite (Grafiet)** wos vo kanoaln me 1 tout 999 abonnees. 
* **Opal (Opoal)** wos vo kanoaln me 1.000 tout 9.999 abonnees. Dit is 't minimum antoal abonnees dat vereist is voor 't YouTube Partner Program, wuk da ôok a minimum van 4.000 uurn kyktijd (watch hours) in de latste 12 moandn verêist, e pluss e manuele review van den inoud van 't kanoal oem te bepoaln of da 't an de richtlynn van 't programma voldoet.
* **Bronze (Brouns)** wos vo kanoaln me 10.000 toet 99.999 abonnees. 'T YouTube NextUp-programma is exclusief vo kanoaln die an dizze drempel en andere programma-criteria voldôen. Dit is ôok 't minimum antoal abonnees da nôdig is vo e Spreadshop of Spring (vroeger "Teespring" genoemd) merchandise-winkel (merch shelf) te meugen openen ip under kanoal.

## Lyste van sôorten pryzn
D'r zyn teegnwoordig drie reguliere Creator Awards niveaus, plus e vierde en vuufde die nog moar e poar kêers zyn uutgereikt in d' historie:

### Silver Creator Award
Uutgereikt an kanoaln die 100.000 abonnees bereiken of passeern. D' oude versie wos gemakt van e koper-nikkel legerienge (cupronickel) met e nikkelen loage. De nieuwe versie (sedert 1 moarte 2017) is 92% nikkel, 5% koolstof en 2,5% zienk, me spoorn van andere metoaln. In moarte 2018 wierd d'n uutkyk van de Silver Play Button g'üpdatet van e metoaln knop in e kaske me e glazen veister (woarip da de noame van 't kanoal stound gedrukt), noar e strakkere, platte metoaln plakkette woarip da de noame van 't kanoal is in reliëf gedrukt (embossed). Kanoaln ip dit niveau kommn ôok in anmerkienge oem een digitoale verificoatie-badge an te vroagn.

### Gold Creator Award
Uutgereikt an kanoaln die 1.000.000 (êen miljoen) abonnees bereiken of passeern. 'T is gemakt van verguld messing (goud geplateerd). In moarte 2018 wierd d'n uutkyk van de Gold Play Button g'üpdatet van e metoaln knop in e kaske met e glazen veister noar e strakkere, platte metoaln plakkette woarip da de noame van 't kanoal in reliëf wudt gedrukt.

### Diamond Creator Award
Uutgereikt an kanoaln die 10.000.000 (tien miljoen) abonnees bereiken of passeern. 'T is gemakt van verzilverd metoal met in 't middn e grôot stik kleurloos kristal (loodglas) in de vorme van d'n driehoek van e play-knop. Toên dat 't wierd g'ïntroduceerd binst VidCon 2015, kwoamn d'r 35 kanoaln in anmerkienge vo de prys. Teegn 13 december 2025 woarn der ahl mêer of 2.800 kanoaln die dit niveau aahn bereikt.

### Custom Creator Award
Vroeger uutgereikt an kanoaln die 50.000.000 (vuuftig miljoen) abonnees bereikten of passeerden. Sedert 1 september 2020 is dit d'n ênigsten prys die ountbriekt in de FAQ van de Creator Awards. Nogtans is 't na dizze doatum no ossan of en toe an'eboodn, moa hêlegans noa de goeste van YouTube. PewDiePie gaf zelve de bynoame "Ruby Creator Award" (Robyn Prys) an dizze prys, omdat hy een dounkerroôd, robynkleurige prys krêeg in de vorme van 't logo van zyn kanoal. De kleur ka wel varieern per moaker: zo krêeg T-Series byvôorbeeld e kleurloze prys, binst da Blackpink e zwarte prys krêeg ip e roze sokkel. Teegn 8 februoari 2026 han 96 kanoaln dit niveau bereikt, moa dezen playbutton wudt eigelik nie mêer standaard uutgedêeld, hoewel da sommigte kanoaln custom playbuttons krêegn voor andere mylpoalen (bv. *[[w:nl:America's Got Talent|America's Got Talent]]* vo 20 miljoen en MrBeast vo 200 miljoen).

### Red Diamond Creator Award
Uutgereikt an kanoaln die 100.000.000 (hounderd miljoen) abonnees bereiken of passeern. 'T is g'ïnspireerd ip de Diamond Creator Award en bestoat uut e play-knop driehoek met e grôte dounkerroste kristal d'rin. 'T wierd in september 2020 offisjeel toegevoegd an de Creator Awards FAQ.

Teegn 20 februoari 2026 zyn d'r 16 kanoaln die dit niveau aahn bereikt:


#  T-Series (29 meie 2019)
#    PewDiePie (25 ogustus 2019)
#  Cocomelon (12 december 2020)
#  SET India (28 moarte 2021)
#  MrBeast (28 juli 2022)
#   Kids Diana Show (16 ogustus 2022)
#   Like Nastya (25 ogustus 2022)
#   Vlad and Niki (13 ogustus 2023)
#  Zee Music Company (24 september 2023)
#  WWE (8 moarte 2024)
#  Goldmines (20 september 2024)
#   Stokes Twins (30 november 2024)
#  Sony SAB (17 moarte 2025)
#  KIMPRO (17 april 2025)
#  Alejo Igoa (26 december 2025)
#  Blackpink (20 februoari 2026)


### 200M Award
Uutgereikt an kanoaln die 200.000.000 (twêehounderd miljoen) abonnees bereiken of passeern. Dizzen playbutton wierd onthuld in e video van Matthew Beem, woaby dat em d'n huus van YouTuber MrBeast ombouwde. 'T eêt e styf gelykoardig ountwerp as de Red Diamond Award, moa d'n heeft e geel middnstik. 'T is deur velen d'n "Amber Award" (Amber Prys) gedopt, oewel da YouTube nog ossan gin officiële noame eêt gegeevn. Teegn 23 januoari 2026 zyn d'r nog moar drie moakers die vo dizze prys in anmerkienge kommn – T-Series, MrBeast en Cocomelon.

### 300M Award
Uutgereikt an kanoaln die 300.000.000 (driehounderd miljoen) abonnees bereiken of passeern. Dizzen playbutton wierd ôok onthuld in dezelste video van Matthew Beem lyk d'n 200M Award. 'T volgt 't zèlfste patrôon als de 200M en Red Diamond Awards, moa dizze kêer met e groen middnstik. Den inofficiële noame is d'n Emerald (Smaragd) of zèlfs Malachite Award, oewel da YouTube der nog gin officiële noame an eêt gegeevn. Teegn 29 ogustus 2025 zyn d'r moar twêe moakers die in anmerkienge kommn vo dizze prys – T-Series en MrBeast.

### 400M Award
Uutgereikt an kanoaln die 400.000.000 (vierhounderd miljoen) abonnees bereiken of passeern. Dizzen playbutton wierd onthuld in e post van MrBeast. De prys heêt 't zèlfste ountwerp als de drie vôorgoande pryzn, moa dizze kêer met e blauw middnstik. 'T heêt de bynoame Sapphire Award (Saffier Prys) en de Blue Diamond (Blauwe Diamant) prys gekreegn, hoewel da YouTube der ôok hier nog gin officiële noame an heêt gegeevn. Teegn 29 ogustus 2025 is inkel moaker MrBeast verkiesboar vo dizze prys.


File:Youtube Creator Award.jpg|Vôorbêeld van e Silver Creator Award
File:Gewitter im Kopf.png|Lienks: Jan Zimmermann met e Silver Award.Rechts: Tim Lehmann met e Gold Award.
File:PANDA BOI diamond play button.jpg|D'n Italioanschen YouTuber PANDA BOI met zyn Diamond Creator Award


## Referensjes


## Externe koppeliengn
* Officiële website van de YouTube Creator Awards